
Европейски форум на хората с увреждания

Международно сътрудничество, СИБ

Председателят на Съюз на инвалидите в България(СИБ) г-н Георги Колев взе участие в Годишното Общо събрание на Европейския форум на хората с увреждания (ЕФХУ) и на конференция „Технологии в заетостта. Стъпка към приобщаването”. Събитията се проведоха на 11 и 12 май 2024 г. в Любляна, Словения. Общото събрание на ЕФХУ включваше дневен ред с повече от 20 точки, по- важните от които бяха:

-Конференция с представител на Google;

-Представяне на Доклада за човешки права относно юридическата правоспособност;

-Хората с увреждания в политиката;

- Европейски избори 2024 ;

- Европейска карта;

- Нова стратегия на ЕФХУ;

-Актуална информация относно Европейската стратегия за лицата с увреждания 2021-2030.

Над 200 участници присъстваха на конференцията "Технологии в заетостта. Стъпка към приобщаване". На конференцията, подкрепена от Google.org., бяха представени резултатите от европейско изследване на ЕФХУ на тема "Цифрови умения, адаптиране и технологично подпомагане на заетостта". Участниците повдигнаха следните теми.

-Информация за специфични видове увреждания. беше установено, че зрителните увреждания са тези, при които е направено повече за подобряване на достъпа до помощни технологии, докато при интелектуалните и обучителните увреждания липсва подкрепа по въпроса.
-Важността на това да се изследва и повишаването на осведомеността и човешките предразсъдъци в процеса на наемане на работа.

По време на втората част на конференцията участниците се фокусираха върху цифровите умения и изкуствения интелект (ИИ). Бе подчертано, че 92% от всички позиции на пазара на труда изискват цифрови умения, че трябва да се подобри достъпа до помощни устройства и нови технологии, които могат да направят по-младите по-добре подготвени за света на труда. Бе обсъдена работата на EФХУ по изкуствения интелект, включваща хората с увреждания, и за потенциала на ИИ за улесняване и осигуряване на достъпа до информация. По време на дискусията участниците повдигнаха следните теми:

-Как мерките за насърчаване на заетостта на хората с увреждания дават по-добри резултати за мъжете, отколкото за жените с увреждания.

-Изключването на лица с интелектуални затруднения и комплексни нужди от подкрепа от отворения пазар на труда. Участниците изтъкнаха необходимостта от специален фокус върху привличането на работодателите, доставчиците на технологии и други заинтересовани страни към дискусията, както и потенциала на изкуствения интелект за подкрепа на лицата с интелектуални затруднения.

-Инициативи за самостоятелна заетост, включително необходимостта от система за заплащане на адекватни приспособления за самостоятелно заети лица.

-Система от квоти за университетите за хора с увреждания.

-Платен достъпен обучителен стаж за лица с увреждания.

Последната част на конференцията беше посветена на препоръките от европейското изследване, обобщени под мотото "Питайте, Слушайте, Прилагайте". По време на дискусията участниците повдигнаха следните въпроси:

-Подкрепа за служители, които са неформални настойници на лица с увреждания.

-Проекти, свързани с инкубатори за предприятия и социално приобщаване.

-Обмисляне на подхода на универсалния дизайн, за да се намери връзка между работодателите и служителите и да се постигне по-приобщаваща работната среда.

Бяха представени препоръките от предстоящия доклад:

-Политиците трябва да поставят по-голям акцент върху цифровите умения, преподавани в училищата.

-Работодателите и технологичните компании трябва да включат организации на хора с увреждания в разработването, проектирането и внедряването на помощни средства.

-Публичните органи трябва да увеличат държавната помощ, предоставяна на работодателите, за да покрият направените разходи.

-Работодателите трябва да инвестират в и да насърчават обучението на мениджърите и служителите в областта на човешките ресурси. Това трябва да включва обучение за това как да се адаптират към нуждите на хората с увреждания и да се направят достъпни процесите на наемане на работа.

-Засилване на връзката между организациите на хората с увреждания и синдикатите.

***

В ДВ, бр. 39 от 1.05.2024 г. е публикуван Закон за допълнение на Закона за пътищата. Според промените хората с увреждания, които имат право на безплатни винетки, ще могат да получават такива и за електрически автомобили с мощност на мотора до 117,64 kW (160 к.с.). Досега хората с 50% и повече намалена работоспособност получаваха безплатни винетки за леки автомобили с вътрешно горене с обем на двигателя 2000 куб. см и с мощност до 160 конски сили. Заради разликата в кубатурата на двигателите до момента Агенцията за социално подпомагане (АСП) не можеше да отпуска безплатни винетки за електромобили. Текстът в чл. 10в от Закона за пътищата става както следва:

Чл. 10в. (Нов - ДВ, бр. 6 от 2004 г., посл. доп. - ДВ, бр. 39 от 2024 г.) Лице с 50 и над 50 на сто намалена работоспособност или вид и степен на увреждане се освобождава от заплащане на винетна такса за един лек автомобил - негова собственост или съпружеска имуществена общност, с обем на двигателя до 2000 куб. см и мощност до 117,64 kW (160 к.с.) или за електрически автомобили с мощност на мотора до 117,64 kW (160 к.с.) по ред, определен с наредба на министъра на транспорта и съобщенията и министъра на труда и социалната политика.

***

На 3 и 4 юни 2024 г. представители на СИБ участваха в обучение „Застъпничество за независим живот на млади хора и хора с увреждания“ организиран от Националния съвет на хората с увреждания в България в хибридна форма. Обучението е част от международния проект Възход, фаза 2, част от глобалната инициатива "Пътеки към прогреса" на Фондация Сити, която насърчава правата на хората с увреждания, включително младежите със специфични потребности. В България, проектните дейности се реализират от НСХУБ като член на Европейския форум на хората с увреждания (ЕФХУ). Целта на обучението бе да се осмислят потребностите от знания за развитие на лични умения за застъпничество за независим живот и деинституционализация и да се споделят добри практики от България. Подкрепата за хора с увреждания често остава недостъпна или обвързана с определени условия на живот. Животът в общността е труден, когато има недостиг на достъпни жилища и когато обществените услуги, общественият транспорт и удобства като магазини и ресторанти също са недостъпни. Участваха млади хора и хора с увреждания от фондация „Светът на Мария“, фондация „Паралелен свят“, сдружение Закрила -парламент на самозастъпници - членове на БАЛИЗ, СГБ, ССБ, СИБ, АРДУС, и др.
Младите хора с увреждания активно се включиха в дискусиите след всяка тема, представени бяха и добри практики за самостоятелен живот. Събитието бе хибридно, с възможност за: присъствено или дистанционно участие. Осигурен бе превод от английски на български език и превод на жестов език.

***

В ДВ, бр. 39 от 1.05.2024 е публикуван Закон за изменение и допълнение на Закона за устройството на Черноморското крайбрежие. С промените в Закона се задължават институциите и концесионерите на морските плажове да осигурят свободен и безплатен достъп за хора с увреждания. Това включва достъп от плажа до брега на морето, съблекалните, тоалетните и преместваемите обекти за бързо обслужване, както и до душовете, чадърите, шезлонгите и съоръженията за спортно- развлекателна дейност. Според приетите текстове концесионерите ще имат едногодишен срок от влизането в сила на този закон, за да приложат новите правила. Предвидени са глоби при неизпълнението на наредбата - при първо нарушение глобата ще е между 2000 и 4000 лв. и имуществена санкция от 5000 до 10 000 лв., а при второ - от 3000 до 6000 лв. и имуществена санкция от 6000 до 12 000 лв. Ръководството на СИБ участва в обсъжданията на проектозакона и изпрати становище за подкрепа на промените.

***

От 1 юли Социалната пенсия за старост се увеличи от 276,64 лв. на 307,07 лв. от 1 юли, реши правителството на заседание от 19.06.2024 г. Повишаването на социалната пенсия ще доведе до ръст на пенсиите, които не са свързани с трудова дейност, тъй като по закон техният размер се определя в зависимост от социалната пенсия за старост. Това са пенсиите за военна и гражданска инвалидност, социалната пенсия за инвалидност и персоналната пенсия. Ще се повишат и размерите на нормативно установените добавки към пенсиите – за чужда помощ и за ветерани от войните. По този начин ще се повишат доходите на общо над 137 000 пенсионери.

Бюлетин "Кураж", СИБ

Дейност и събития в СГБ

На 31 май тази година се проведе общото събрание на пълномощниците на Съюза на глухите в България.

Делегатите на този висш форум на нашата организация обсъдиха постигнатото през изминалата година и приеха изпълнението на програмата и бюджета на СГБ за 2023 година.

Приета беше с пълно съгласие новата програма за работа, както и бюджетът на СГБ, за 2024 година.

По време на форума пълномощниците обсъдиха важни проблеми, възникнали напоследък и взеха решения за общата подкрепа на инициативите, предприети от ръководството на СГБ.

Общото събрание на пълномощниците на Съюза на глухите в България беше открито от председателя на СГБ Николай Нинов. Той приветства делегатите и пожела успешна работа.

Една тема в дневния ред постави за първи път като приоритет създаването на „Етичен кодекс на СГБ и модернизиране на работата, обмяна на информация и работа с всички председатели на РО поради липса на връзка между РО от цяла България“. Темата за етичния кодекс беше избрана от РО - София и с видеопрезентация беше представена от Людмил Гетов, член на РО – София. Етичният кодекс е система от морално-етични норми и правила за всички работещи в организацията, включително и за временно наетия персонал. Такъв кодекс до- сега не е имало в СГБ, затова е и амбицията на организацията в София това предложение да се обсъди на този форум.
***

От 20 до 23 юни в туристическия комплекс семеен хотел „Сигнал” на яз. „Стройно" се проведе поредният ХIV национален туристически събор със състезание по спортен риболов на Съюза на глухите в България. Това голямо спортно събитие се състоя със съвместните усилия на Съюза на глухите в България (СГБ) и Спортната федерация на глухите в България(СФГБ). Участваха 51 състезатели по спортен риболов – мъже и жени, от 11 районни организации на СГБ. Тази година екипът на съдиите беше съставен от глухите съдии Валери Лозанов, Андрей Николов, Петър Тричков и Красимир Михалев. ХIV национален туристически събор по спортен риболов на Съюза на глухите в България и VIII Държавно първенство по спортен риболов на Спортната федерация на глухите в България несъмнено ще останат като спомен за риболовните изяви и спортните състезания в СГБ.

***

На основание чл. 56 от Наредба № 7 от 31.03.2021 г. за условията и реда за съставяне на списък на медицинските изделия по чл. 30а от Закона за медицинските изделия и определяне на стойността, до които те се заплащат, надзорният съвет на НЗОК с решение № РД-НС-04-65 от 12 юни тази година утвърди спецификация с определени и групирани помощни средства, приспособления, съоръжения и медицински изделия (ПСПСМИ) и ремонтни дейности за 2024 г.

ТИШИНА, СГБ

Целева помощ за отопление
за отоплителен сезон 2024/2025 г.

От 01 юли 2024 г. започна приемът на заявления-декларации за отпускане на целева помощ за отопление за отоплителен сезон 2024/2025 г. Заявленията могат да се подават до 31 октомври на място в дирекциите „Социално подпомагане“ (ДСП) или в специално организирани за целта приемни, чрез Системата за сигурно електронно връчване, както и чрез лицензиран пощенски оператор, включително чрез електронна административна услуга. Заявлението-декларация може да бъде изпратено и на електронната поща на ДСП, като образец на същото може да бъде изтеглен от електронната страница на АСП, рубрика „Социално подпомагане“ - „Социални помощи“ :

https://asp.government.bg/bg/deynosti/sotsialno-podpomagane/sotsialni-pomoshti 

След изтегляне на заявлението, то следва да бъде попълнено, подписано, сканирано и изпратено като прикачен файл с необходимите удостоверителни документи. Размерът на електронно съобщение не трябва да надхвърля 10 МВ. Информация за за връзка с ДСП може да намерите на следния електронен адрес:

https://asp.government.bg/bg/kontakti/teritorialni-strukturi.

Целевата помощ се отпуска за период от пет месеца - 1 ноември 2024 г. до 31 март 2025 г. Размерът на целевата помощ се определя ежегодно със заповед на министъра на труда и социалната политика, съобразно промените в цените на електроенергията за битов потребител. Със заповед на министъра на труда и социалната политика се определя и корекционния коефициент, с който се намалява размерът на пенсиите, определени след 01.07.2008 г. Право на целева помощ за отопление имат лица и семейства, чийто средномесечен доход за предходните 6 месеца, преди месеца на подаване на заявление-декларацията, е по-нисък или равен на индивидуално определен диференциран доход за отопление. За да получат помощ за отопление, безработните лица в трудоспособна възраст задължително трябва да са регистрирани в дирекциите „Бюро по труда“ най-малко 3 месеца преди месеца на подаване на заявлението-декларация и да не са отказвали предлаганата им работа или включване в обучения. Целевата помощ за отопление се отпуска, ако лицата или семействата отговарят на следните допълнителни условия:

-обитаваното от тях собствено жилище да е единствено;

-да не осъществяват дейност като еднолични търговци и да нямат участие в капитала на търговско дружество;

-да нямат вземания, доходи от движимо или недвижимо имущество, влогове, дялови участия и ценни книжа, чиято обща стойност за отделното лице или за всеки един от членовете на семейството да надхвърля линията на бедност за съответната година (за 2024 г. - 526,00 лв.), с изключение на боновете или акциите от масовата приватизация;

-да нямат сключен договор за предоставяне на собственост срещу задължение за издръжка и/или гледане; това изискване не се прилага в случаите, когато поелите задължения за издръжка и/или гледане са учащи се, безработни, в нетрудоспособна възраст или хора с увреждания;

-да не са прехвърляли жилищен, вилен, селскостопански или горски имот и/или идеални части от тях срещу заплащане или чрез даряване през последните 2 години, като общата стойност на сделките не трябва да надвишава 3 787,20 лв. (24-кратния размер на основата за подпомагане, която за 2024 г. е в размер на 157,80 лв.).

В срок до 20 дни от подаването на заявлението-декларация социален работник извършва социална анкета и изготвя социален доклад, а в 7-дневен срок от изготвянето му директорът на ДСП или упълномощено от него лице издава заповед за отпускане или отказ за отпускане на помощта. Целевата помощ за отопление се предоставя, както следва:

-При отопление с топлоенергия, електроенергия и природен газ – в пари на правоимащото лице или семейство, съобразно заявения начин на изплащане

-При отопление с твърдо гориво, в пари на правоимащото лице или семейство, съобразно заявения начин на изплащане На търговец на твърдо гориво, който е осъществил доставката – при изрично отразено в заявлението-декларация желание от страна на лицето или семейството.

Клубен живот

Клуб "Мизия", с дейност на завидно ниво

Продължаваме традицията да запознаваме нашите читатели с работата в клубовете на територията на Община Плевен.  Един от дейните клубове към Клубове на хората с увреждания и пенсионера(КХУП), това е този на ул. Руй 4, клуб "Мизия". Неговите членове наброяват приблизително 290 души, включващи своето участие и дейност в различни групи по интереси. Това са 6 групи тези на хората обичащи поезията, туризма, народните танци и песни, лечебната физкултура и любителите на шахмата и спортната табла. Ръководството на клуба с Председател г-жа Тотка Шопова и организатор Галина Тончева работят активно с ръководствата на отделните групи за организиране на различни мероприятия в клуба. Всеки вторник и четвъртък се събират спортен клуб "Кайлъка" и танцовата група "Готините", а в сряда членовете от спортен клуб "Пролет" и "Ветераните туристи". За вестник "ВЯРА" организаторката Галина Тончева сподели за проведените мероприятия през първата половина на 2024 година.

На 4 и 18 януари групата за  танци "Готините" проведе поредните си срещи като отбеляза в началото и настъпилата Нова 2024 година. На 23 януари жените от целия клуб "Мизия" уважиха Деня на родилната помощ( Бабин ден). с ритуала Бабуване, като поляха ръцете на "акушерката" Тотка Шопова, която и професионално е акушерка, "изродиха бебе", изпяха песни за здраве и плодовитост. Организаторката на клуба прочете информация за смисъла на този ден, за смисъла на народните традиции в тази област. След това всички заедно се почерпиха, пяха и веселиха. През първата седмица на февруари се проведе отчетно и организационно събрание на групата на "Туристите ветерани". на 1, 15 и 29 февруари имаше поредна сбирка на групата за  танци. Не беше пропуснат и един от най-българските народни празници, този на Трифон Зарезан. По традиция всички членове се събраха в клуба, имаше дегустация на вина собствено производство, конкурс за най-хубаво вино, награди  и много веселие.   Организаторката също прочете кратка информация за смисъла на този празник, традициите и честванията му. Група членове от клуб Мизия, на 19 февруари  поднесоха цветя пред паметника на Васил Левски в града, като така почетоха неговата гибел, неговата памет, неговото дело и величие. На 22 февруари ветераните туристи проведоха поход до х. Узана в Габровски балкан. Те изкачиха и връх Исполин ( 1524 м.). На 14 март клуб танци "Готините" проведоха своето отчетно и организационно събрание. На 6 март 180 жени и техни гости, членове на клуба отбелязаха Деня на жената 8 март в ресторант "Ростов", а на самия ден бяха в клуба. Ветераните туристи посетиха и преминаха еко пътеката край гр. Луковит, 16 март. На Първа пролет голяма група от клубни членове се събраха в парк "Кайлъка". На групи те се разходиха по алеите към различни места от парка според физическите си възможности, а после всички заедно се веселиха в ресторант "Пещерата". Не трябва да забравяме и първи март, денят на Баба Марта, когато в клуба посетилите го този ден си размениха традиционните мартенички. Месец април се отличава с изключително активната дейност на група "Ветерани туристи". Ръководството на групата с Председател Генка Иванова организира един изключителен юбилей, 60 години туристическа дейност на ветераните туристи. Бяха поканени много гости от цялата страна, които да споделят радостта, удовлетворението и оптимизма с туристите плевенчани на този юбилей. На 10 април 2024, вечерта ресторант "Ростов" събра на другарско тържество над 200 туристи, които споделяха своите емоции при туристическите си походи по еко пътеките на България и се веселиха. На другия ден те посетиха парк "Кайлъка", от началото „Моста” до язовирите „Тотлебенов вал”, където те похапнаха и вкусни рибени ястия. Този месец туристите от клуб Мизия посетиха с бус и гр. Враца, Вършец, Клисурския манастир и Лъкатник, а после организираха и екскурзия до Попово, комплекс "Ястребино" и Априлово. Спортна група "Кайлъка" посетиха в еднодневна екскурзия Малката Виена(гр. Русе), а на 30 април, лазаровден те бяха в кафе "Бордо", където уважиха този православен и народен празник. Техни гости бяха група малки лазарки от ЦДГ "Слънце" Плевен. Редовни бяха този месец и сбирките на групата за танци "Готините". През топлите майски дни продължиха излетите на членовете от клубните групи. Спортистите от "Кайлъка" направиха еднодневна съботна екскурзия до пещерата "Проходна" и скалния манастир "Св. Никола" край Карлуково, а ветераните туристи двудневна екскурзия до гр. Бургас, р. Резово, водопада "Докуза" и Странджа планина. Там те преминаха по много еко пътеки. На 17 и 18 май целият клуб Мизия проведе двудневна екскурзия до гр. Белослав , Община Варна, гр. Балчик, гр. Добрич и с. Неофит Рилски. Първият вторник след Великден в клуба се организира конкурс за най-красиво боядисано яйце, най-вкусен домашно приготвен козунак. На това тържество имаше и диско джокер, така веселието бе много емоционално и приятно. Не може да не бъде отбелязан и най-българският празник, 24 май. На общоградското тържество присъстваха много от членовете на клуб Мизия, а инициативните от групата на "Кайлъка" поднесоха цветя на паметника на двамата славянски просветители. На 5 юни група "Кайлъка" отбеляза своите рожденици от последното тримесечие, а два дни по късно гостува на техни приятели от с. Зверино, където се видяха и с други познати  от Враца, Ботевград и Мездра. На 7 май Танцьорите "Готините" участваха в десетото издание на "Любимото ни хорце", организирано от хореографа Джейлян демирев. Ветераните туристи посетиха гр. Видин, гр. Крайова, Румъния и намиращите се там солни пещери. Като сериозни туристи те не забравиха и планинарството и посетиха хижа "Пършевица", пещерата Леденика, хижа "Осогово" край Кюстендил и  връх Руен. Те проведоха среща и със свои приятели туристи от с. Зверино, като заедно посетиха и комплекса "Дядо Йоцо". В клуб Мизия се запазва традицията групите по интереси да отбелязват годишнините от своето създаване. Това направиха също и членовете на група „Кайлъка”. На 27 юли в любимото тяхно кафе „Бордо” те отбелязаха 37 години от създаването на групата. 
Сбирките и мероприятията в клуб Мизия, ул. Руй 4 дават възможност неговите членове да поддържат своята активност, интелектуално ниво, да организират пълноценно свободното си време, да преодолеят изолираността си и намерят условия за реинтегриране в обществото.

Румен Петков, вестник ВЯРА

Плевен с първи фолклорен събор
„Кайлъшка шевица“

Първи Фолклорен събор „Кайлъшка шевица“ събра на 29 юни /събота/ сред красивата природа на парк „Кайлъка“ в Плевен радетели на българските традиция и фолклор от цялата страна. Зад инициативата стоят Танцов клуб „Веселяци“ и Община Плевен. Идеята е съборът да се превърне в едно от традиционните летни събития за региона. Подробности по организацията, участниците и програмата на „Кайлъшка шевица“ бе съобщена на нарочна пресконференция в Националния пресклуб на БТА в Плевен от Цветен Димитров от танцов клуб „Веселяци“ и заместник-кметът на Община Плевен Елина Димитрова. В пресконференцията участие взе и общинският съветник Наталия Цанева, която от години е част и от формацията на „Веселяци“ и бе сред участниците в събора. Ето какво споделиха пред журналистите участнниците в пресконференцията:

„На 29 юни, събота, каним в Плевен всеки, който обича и милее за българските традиции и фолклор. Ще дадем начало на първото издание на фолклорния събор „Кайлъшка шевица“ в 12.00 часа на Мечата поляна в парк „Кайлъка“. Всички присъстващи трябва да бъдат облечени в народни носии, за да пресъздадем духа на миналото. Седящи места с маси и столове няма да има, ще се сяда на земята на тъкани черги“, съобщи на пресконференцията Цветен Димитров от „Веселяци“. Той информира, че към събитието вече има огромен интерес – над 700 са заявилите участие до момента, в това число и цели групи от Сливен и Кнежа. Името на събора е авторско, както и самата шевица - кайлъшката шевица е създадена от Ели Радева на базата на съществуващи шевици и символите, вплетени в тях.

„Няма по-позитивен заряд от това в български национални носии да предаваме на нашите деца традициите и любовта към родното. Българското хоро е магия, а българският танц е осмото чудо на света“, отбеляза и заместник-кметът Елина Димитрова. Тя подчерта, че Община Плевен изцяло стои зад инициативата и подкрепя провеждането й, като оказва пълно съдействие по организацията на събитието.

„За мен танцът е зареждащ, както и допирът до хора, които носят традицията и фолклора в сърцата си“, подчерта и Наталия Цанева и допълни, че съборът е възможност да запознаем децата си с фолклорните традиции и да ги възпитаваме в българските ценности.

Началото на фолклорния събор  бе обявено за 12.00 ч., място – Мечата поляна в парк „Кайлъка“. Задължително облекло - народна носия. Входът бе свободен. Първото издание на Фолклорен събор „Кайлъшка шевица“ започна с шествие на всички участници от 10.30 часа при Моста в началото на парк „Кайлъка“. Официалното откриване стана в 12.30 часа на Мечата поляна. Програмата на събора включваше участие на занаятчии, които правеха демонстрации на място. Имаше и конкурс за печиво, като условието е още при влизането на събора участието да бъде заявено и домашните печива да бъдат приготвени предварително вкъщи. На Мечата поляна имаше и детска работилница със занимания и забавления за децата. Осигурени бяха подаръци и изненади, имаше предвидени и забавни игри за най-малките участници в събитието. Организаторите бяха подготвили и танцово-музикална програма, през целия ден се играха български хора, а вечерта се състоя и концерт.

„Надяваме се съборът да стане традиция, сега полагаме основите и искаме да градим всяка година“, заяви Цветен Димитров.

Плевен от времето на траките, 
Вълчитрънско златно съкровище

Вълчитрънското съкровище е намерено през 1924 година край с. Вълчитрън, област Плевен и е най-голямото тракийско златно съкровище, открито на територията на България. При копане на лозе случайно е открито най-голямото златно съкровище, познато на българската археология и състоящо се от 13 съда изработени от сплав в следния състав: злато – 88,15 %, с естествени примеси от сребро 9,7 %, мед 1,74 % и желязо – 0,4 %. Общото му тегло е 12,5 килограма чисто злато. Състои се от 13 предмета: седем имат формата на похлупаци с различни диаметри и удължени луковични дръжки в средата (наподобяващи ударните инструменти-цимбали). Един съд наподобява кантаросовиден кратер със силно издължени и извити настрана дръжки и е с тегло от 4,5 килограма чисто злато. Четири са дълбоки чаши с извити нагоре дръжки (като едната чаша е значително по-голяма). Има и трилистен съд, съставен от три бадемовидни тела, свързани помежду си с тръбички и обща тройно разклонена дръжка, така че да образува система от скачени съдове. Съкровището се амира на две големи групи. В първата влиза голям златен кантарос (чаша с две дръжки) с тегло около 4 кг, а също така един голям и три малки киатоса (чаша с една вертикална дръжка). Декорацията на съдовете е сравнително бедна. Тя представлява релефни ръбове с диагонално насечено разположени по дължината дръжки. Първата група съдове е изследвана в детайли от археолозите Андрю Шерад и Тимоти Тейлър. Те посочват паралели от континентална Гърция, това са гроб №4 в Кръг А на Микена, където е открит подобен сребърен кантарос, а също и златен кантарос, случайно открит в Тива. Други подобни съдове са част от съкровищата от Ръдени, Румъния и Крижовлин, Украйна. Трите находки съдържат кантароси и чаши за пиене. Подобни капаци са част от колекцията на В. Божков, без информация къде са намерени.  Съкровището е датирано към края на бронзовата епоха, т.е. към XVI-XII век пр.н.е. Предполага се, че съдовете са били използвани за религиозни ритуали, изпълнявани от тракийските царе-жреци.  Съкровището се съхранява в Археологическия музей в София, негово копие – в Регионалния исторически музей, Плевен.

Кои лечебни растения се берат

през август?

Както не веднъж сме ви разказвали, билкарството и билкосъбирането си имат много правила. Науката, а и опитът, предаван от поколенията, които сме натрупали през годините, са подредили кога е най-подходящо да се бере дадена билка, коя част от нея съдържа най-много полезни вещества, как да се изсуши, как да се съхрани, а не на последно място как и в каква доза да се приема или прилага. Знаете, че България е благодатна земя за събиране на билки, но все пак, нека започнем от самото начало. Растенията да са от чист район без индустриални или други замърсявания. Бере се не повече от 1/3 от находището, за да останат индивиди, които да възстановят популацията. Проучването и опазването на защитените растения в района вървят ръка за ръка с билкосъбирането. Подходящи съдове и инструменти са от съществено значение за качеството на набраните билета. Добре е да бъдете подготвени за всяка ситуация, включително среща с диви животни. Не ходете сами по безлюдни местности. С времето ще придобиете навиците, знанията и уменията.

Август е най-горещият месец, но това не означава, че няма лековити съкровища, които да си наберем. Всъщност е точно обратното – те са в изобилие, а ето и една съвсем малка част от тях:

· Семена от анасон, копър, кориандър и други от семейството;

· Листа от бяла акация, бяла бреза, малина, къпина, маточина и други;

· Босилек – за вкусно песто и с лечебна цел;

· Бял равнец, вратига, градински чай, жълт кантарион – берат се стръкове в цъфтеж;

· Корен от глухарче – може да се прилага външно при брадавици и някои кожни проблеми;

· Зайча сянка – корен и стрък – действа очистително на организма;

Още няколко съвета. Каквито и билки да берете, първо проучете! Не е все едно дали растението е в цъфтеж или не, дали се използват листата, кората, корените, цветовете или плодовете (сетете се за двата вида бъз и характеристиките на техните плодчета – зелените са отровни!). Важно е как ще се изсушат и използват, а също как ще се съхраняват. Много малко са билките, които можете да изсушите на слънце, запомнете това, нищо, че става по бързо. Ако пък решите да използвате фурната за тази цел, градусите да са ниски. В противен случай полезните вещества отлитат. При приготвянето на чайове, извлеци, лапи и други, винаги спазвайте дозите и препоръките. Не си позволявайте да завишите, колкото и безопасно да изглежда. Винаги се консултирайте със специалист, ако става дума за лечение. Малки деца, възрастни хора, бременни и кърмещи жени.

История на българското кисело мляко

За произхода на българското кисело мляко няма много писмени документи, но наличните макар и оскъдни, дават основание да се приеме, че то е продукт, различен от съществуващите видове кисели млека в различните части на земята. Прокисналото мляко е познато на човека от дълбока древност. Гръцкият историк Херодот (484 – 425 пр.н.е.) описва, че скитите (номадски племена живели между реките Днепъри Дон) са употребявали като храна прокиснало кобилешко мляко. Траките, живели по нашите земи също употребявали прокиснало мляко. Те били известни още в древността като отлични скотовъди и установили, че прокисналото мляко се запазва по-продължително от прясното. Чрез прибавяне на прокиснало мляко в прясно сварено получавали продукт, известен като квасено мляко или „прокиш”. Римският поет Публий Вергилии Марон в книгата си „Георгики” (29 г пр.н.е.) пише за тракийското племе бизалти, което е населявало днешните земи на областите Шумен,Търговище и Варна, че: „Пият кисело мляко, смесено с конска кръв”. В началото на 20 век известният руски учен нобелист Иля Мечников (1845-1916), работещ в Института Пастьор – Париж, започнал изследвания върху причините за стареенетона човека. Доказва, че единствената храна която може да ограничи развитието на гнилостните бактерии в червата е българското кисело мляко. С това се обяснява обстоятелството, че в България има най- голям брой столетници и то в добро здраве. Мечников посочва също, че на всеки милион жители се падат по 426 души, които сапо- стари от 100 години. Мечников стига до извода, че това се дължи на консумацията на киселото мляко от българите. По същото това време, когато Иля Мечников провежда своите биологически изследвания, българинът д-р Стамен Григоров, тогава студент по медицина ІV курс в Женевския университет, предприел изследване върху българското кисело мляко и установил, че причината за подквасването се дължи на един пръчковиден и един кълбовиден бактерии. Съобщението за неговото откритие е публикувано на 10 октомври 1905. В чест на своя преподавател Проф. Л. Масол, Стамен Григоров нарича изолираната от него млечнокисела пръчица Bacille de Massol ( по Доц д-р Асен Фиков). Три години по-късно проф. Иля Мечников потвърждава откритието на д-р Стамен Григоров. Неговите асистенти Коенди и Микелсон (1907) назовават открития от Григоров микроорганизъм Bacillus bulgaricus (Grigorov). През тези години почти всички чужди народи започнали да си оспорват заслугите за произхода на киселото мляко. Те се опитали да го нарекат национално, самородно и да докажат, че се е разпространило в света от техните страни. Особено силно е било подразнено националното им чувство, когато бактерията, която способства за получаването на българското кисело мляко е получила наименованието „Thermobacterium bulgaricum”. Има достатъчно основание да се приеме факта , че киселото мляко е произлязло по българските земи. Още Херодот е написал, че „ овчето кисело мляко е дар от траките”. Селекционирането на специфичната микрофлора за подквасването му е протичала в продължение на векове. През 6-7 в от н.е. прабългарите започват трайно да се настаняват по земите, населявани от древните траки, а по късно и от славяни. След създаването на българската държава заедно със славяните и траките стават част от българския етнос и приемат техния опит и умения. За прабългарите, които са живели дълго време в южните руски степи и долното течение на р. Волга се знае от гръцки източници, че са отглеждали многобройни стада коне, които им служели за военни цели, а млякото от кобилите употребявали за храна. Кобилешкото мляко поставяли в кожени мехове направени от стомаси и по време на поход са го носели на конете. Получената млечна напитка известна под името „кумис” е била основна храна на прабългарите по време на походите им. Според готския историк Йорнадъ (цитирано по д-р К.Попдимитров) старите българи пиели големи количества кумис. Към средата на седми век българите вече окончателно се заселили на левия бряг на р. Дунав,близо до Черно море, като източни съседи на славяните. При своите нападения те отвличали големи стада коне и овци. От овчето мляко започнали да приготвят кумис, както от кобилешкото. След като преминали Дунав и се заселили на десния му бряг в Мизийската равнина, прабългарите заживели заседнал живот. Съюзът със славянските племена им дал възможност да развият земеделие и скотовъдство. Най-многобройни от домашните животни са били овцете и конете. Овчето мляко като по-хранително заместило кобилешкото мляко. То е било използвано и квасено както кобилешкото мляко за получаване на кумис. Но тъй като то е било много по-богато на белтъчини и мазнини от кобилешкото, при заквасването му със стар кумис, се е получавала гъста еднообразна млечна маса, която започват да наричат „кисело мляко”. Поради състава на овчето мляко, кумисните дрожди, които при ферментация на кобилешкото мляко го правят „газирано”, не са намерили благоприятна среда за развитие и изчезнали. В онези времена кумиса бил напълно изместен от овчето кисело мляко. Те приели традицията, оставена от траките, да подгряват млякото на огън и да го подквасват в глинени и дървени съдове вместо кожени мехове, като разбрали, че след сваряване и подквасване със старо кисело мляко се получавало по-вкусно кисело мляко.

Фестивал на виното и фермерските
деликатеси ще се проведе в Плевен

Бутикови винарски изби и производители на млечни и месни продукти от Северна България ще представят своето производство на гражданите и гостите на града
Фестивал на виното и фермерските деликатеси ще се проведе в Плевен от 29 август до 1 септември. Организаторите уточняват, че това ще бъде второ, разширено издание на събитието.

В двора на Регионален исторически музей - Плевен всички плевенчани и гости на града ги очаква незабравимо изживяване, съчетаващо най-доброто от българското вино и млечни и месни деликатеси от Северна България!

След успешния си дебют през 2023 г., винарското изложение разширява своя обхват във фестивал на виното и фермерските деликатеси "Time for Wine". Очакват Ви още повече вино, качествени млечни продукти, месни колбаси, музика и забавления!

Какво да очаквате?
Повече от 15 участника: бутикови винарски изби и производители на млечни и месни продукти от Северна България, които ще представят своето производство на гражданите и гостите на град Плевен;

Празнична концертна програма: концертни изпълнения и музика на живо в петък и събота вечер /30 и 31 август/; 

Дегустационен workshop: доцент Татяна Йончева ще разкрие тайните на дегустацията на вино в кратко обучение за всички, които се интересуват от начина на консумация на виното/31 август/;

Томбола с награди: всеки, закупил вино или хранителни продукти от участниците в събитието, има шанс да спечели атрактивна награда!

Вход свободен!

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.ohu-bg.net

http://disability.pleven.bg

